Kuue kuuga trollijuhiks, üheksa kuuga emaks ja nädalaga salliomanikuks. Täpselt nädal aega tagasi panin ma alguse projektile nimega taskutega sall. Idee tuli Kaubamaja reklaamajakirjast Hooaeg,  milles oli just selline sall esitletud. Juba esmasel vaatlusel jäi ta silma, kuid siis ma pelgasin, et ei viitsi ja ei suuda ja pole aega. Otsus sall teha sündis poes lõngariiuli ees, nimelt läksin koos Odega poodi, et osta lõnga juba ammu alustatud kampsuni lõpetamise tarvis. Saatus aga tahtis nii, et vajalikku lõnga polnud. Oli aga unistusepehmet helesinist lõnga ja kolme palliga ma koju läksingi, selge siht silme ees neist sall teha. Nüüd, nädal aega ja ka neljas pall hiljem, on sall valmis. Lisada on veel  nööbid ja paelad, aga kandmisvalmis ta igal juhul on. Hea tunne on, et miski, mida alustatud, sai lõpule viidud. Nüüd nutab vaid see kampsun mu laua all, oodates teist varrukat. Ma usun, et millalgi saab ka see tehtud. Talv võib minu poolest tulla.    K.